2019. december 20-tól 2020. január 5-ig újra számos magyar filmet nézhetünk meg ingyenesen online. Idén 66 található meg a Filmarchívum listáján, melyek között játék- és dokumentumfilmek, rövidfilmek, valamint animációk is láthatók. Belenézhetünk az első Magyarországon forgatott filmfelvételekbe 1896-ban, a Lumière testvéreknek köszönhetően, de háború előtti vígjátékok és a Balázs Béla Stúdióban készült avantgárd kísérleti filmek is szerepelnek a listán. A nyolcvanas évek válogatásaiból a Dögkeselyű, az Egészséges erotika, míg a kilencvenes évekből a Roncsfilm és a Sose halunk meg várja a nézőket.

Frissen restaurált változatban nézhető meg többek között Szabó István pályanyitó, személyes hangú filmje, az Álmodozások kora, Koltai Róbert Sose halunk meg című filmje és Magyar Dezső Büntetőexpedíciója. A betiltott filmek közé Várkonyi Zoltán Keserű igazság című filmje is bekerült. A programban szerepelnek animációs filmek is, minden korosztálynak, például a Daliás idők, a János vitéz vagy Lúdas Matyi.